BRI ดีดแรง 5% โบรกฯชี้กำไรปี 65 โต 76% แตะ 1 พันลบ. ลุ้น JV แนวราบหนุนอัพไซด์
BRI ดีดแรง 5% โบรกฯชี้กำไรปี 65 โต 76% แตะ 1 พันลบ. ลุ้นร่วมลงทุนกับพันธมิตรโครงการแนวราบหนุนอัพไซด์ต่อประมาณการณ์กำไร
8 ก.พ. 2565

ผู้สื่อข่าวรายงานว่าวันนี้ (8 ก.พ. 2565) ราคาหุ้นบริษัท บริทาเนีย จำกัด (มหาชน) หรือ BRI ณ เวลา 16:22 น. อยู่ที่ระดับ 13.40 บาท เพิ่มขึ้น 0.60 บาท หรือ 4.69% โดยทำจุดสูงสุดที่ 13.60 บาท และทำจุดต่ำสุดที่ 12.80 บาท ด้วยมูลค่าการซื้อขาย 478.52 ล้านบาท

นายสรพงษ์ จักรธีรังกูร ผู้อำนวยการอาวุโส ฝ่ายวิเคราะห์หลักทรัพย์ บล.กสิกรไทย กล่าวว่า ประเมินกำไรสุทธิปี 2565 จะเติบโต 76% หรือแตะ 1,000 ล้านบาท จากปีก่อนคาดมีกำไรสุทธิอยู่ที่ 617 ล้านบาท เนื่องจากแผนการเปิดตัวโครงการใหม่ที่เพิ่มขึ้น ซึ่งคาดว่าทางบริษัทน่าจะเปิดเผยแผนการดำเนินการต่างๆ ในช่วงสัปดาห์ที่ 3 ของเดือน ก.พ. 2565
ทั้งนี้เบื้องต้นมองว่า BRI จะเปิดตัวโครงการใหม่ มูลค่าประมาณ 11,000-14,000 ล้านบาท เพิ่มขึ้นจากปีก่อน 100% และยังกระจายโลเคชั่นไปในพื้นที่ใหม่ๆ เช่น จ.อุดรธานี และขอนแก่น อีกทั้งการขยาย Segment ไปในระดับกลางมากขึ้น เพื่อให้สอดรับกับการฟื้นตัวของเศรษฐกิจ
นอกจากนี้ยังต้องติดตามความคืบหน้าในเรื่องของการร่วมลงทุนกับพันธมิตร (JV) ในโครงการแนวราบ หากมีความชัดเจน หรือเกิดขึ้นจริง จะทำให้มีอัพไซด์ต่อประมาณการณ์กำไร และ Valuation โดยมองราคาหุ้นยัง Outperform